મારો કહેવાનો ભાવ બહુ સ્પષ્ટ છે. અહંકાર આપણને મુક્તિના માર્ગે જતા રોકે છે. અહંકાર મોહમાંથી જન્મે છે. મોહ ઇચ્છા અને અપેક્ષાના લીધે થાય છે. ઇચ્છા અજ્ઞાનતાથી જન્મે છે. પછી તેમાં મમતા પેદા થવા લાગે છે. તેમાંથી મોહ ઉદભવે છે. મોહ જાગવાથી અહંકાર થાય છે. અહંકાર આપણા પતનનું કારણ બને છે. તમે કહેશો અહંકાર જો પતનનું કારણ હોય તો આપણે તેનો ત્યાગ કરી દેવો જોઈએ. તમારી વાત સોળ આનાની હોવા છતાં તેનો અમલ કરવો સરળ નથી. હું નમ્રભાવે સ્વીકારું છું. અહંકાર મને છોડતો નથી. એવું જરા પણ નથી. હું અંહકારને છોડી શકતો નથી. તેનું કારણ દીવા જેવું સ્પષ્ટ છે. સગવડની સવારી કરનાર એક પણ માયનો લાલ અહંકાર છોડી શકતો નથી.